คอนเน่ เสียบนิ้ว
ถ้าพูดถึงชื่อ คอนเน่ โปเต้ ปาปริก้า ผมมั่นใจว่าคนไทยทุกคนที่อายุน้อยกว่า 40 ปีจะจำแบรนด์นี้ได้ แต่รู้ไหมว่าขนมทั้งหมดนี้มีเจ้าของคนเดียวกันชื่อบริษัท อาหารยอดคุณ จำกัด สินค้าบริษัทนี้เริ่มจำหน่ายครั้งแรกในปี 2527 หรือเมื่อ 33 ปีที่แล้ว ดังนั้นคนที่อายุน้อยกว่า 40 ปี ก็น่าจะคุ้นเคยกับขนมยี่ห้อนี้เป็นอย่างดี แล้วบริษัทอาหารยอดคุณมีกำไรดีแค่ไหน?
28 มิ.ย. 2560

ถ้าพูดถึงชื่อ คอนเน่ โปเต้ ปาปริก้า ผมมั่นใจว่าคนไทยทุกคนที่อายุน้อยกว่า 40 ปีจะจำแบรนด์นี้ได้ แต่รู้ไหมว่าขนมทั้งหมดนี้มีเจ้าของคนเดียวกันชื่อบริษัท อาหารยอดคุณ จำกัด
สินค้าบริษัทนี้เริ่มจำหน่ายครั้งแรกในปี 2527 หรือเมื่อ 33 ปีที่แล้ว ดังนั้นคนที่อายุน้อยกว่า 40 ปี ก็น่าจะคุ้นเคยกับขนมยี่ห้อนี้เป็นอย่างดี
แล้วบริษัทอาหารยอดคุณมีกำไรดีแค่ไหน?
นอกจาก คอนเน่ โปเต้ ปาปริก้า แล้ว บริษัทนี้ยังมีขนมแบรนด์อื่นอีก เช่น มันฝรั่งก๊อบกอบ เดนม่าคุกกี้ มาติเน่คุกกี้ ซีเรียลโดเน่
ปี 2016 บริษัทอาหารยอดคุณ มีรายได้ 2,397 ล้านบาท และมีกำไรมากถึง 435 ล้านบาท!
ทุกๆยอดขาย 100 บาท จะมีต้นทุน 62 บาท และ ค่าใช้ในการขาย 16 บาท ภาษี 4 บาท เหลือเป็นกำไร 18 บาท
ในการทำธุรกิจแล้ว net margin ที่ 18% ถือว่าเป็นอัตราที่ดีมาก
แต่ผมไม่แปลกใจเลยว่าทำไมบริษัทนี้ถึงมีอัตรากำไรที่ดีขนาดนี้
เพราะบริษัทนี้มีแบรนด์สินค้าที่แข็งแกร่งเป็นอันดับต้นๆของประเทศไทยเลยก็ว่าได้
ถ้าพูดถึงซองขนมสีส้ม สีแดง และสีครีม ภาพขนมชื่อ คอนเน่ โปเต้ ปาปริก้า จะลอยเข้ามาในหัวทุกคนทันที
เพราะเราเห็นภาพนี้กันมาตั้งแต่เด็ก และภาพในวัยเด็กของเราจะเป็นสิ่งที่ถูกฝังอยู่ในความทรงจำส่วนลึกที่สุด
ผมสังเกตว่าสินค้าของบริษัทนี้มีโฆษณาน้อยมาก แต่เราก็ยังจำแบรนด์พวกนี้ได้เป็นอย่างดี
บริษัทมีแบรนด์ที่ไม่ต้องห่วงว่าคู่แข่งจะมาแย่ง หรือ ตัดราคาให้ถูกกว่า เพราะ ภาพลักษณ์ รสชาติ ของขนม 3 แบรนด์นี้ได้ถูกฝังไปในหัวแล้ว
ไม่เหมือนอาหาร หรือ ซอสปรุงรสประเภทอื่น เช่น ซีอิ๊ว น้ำปลา ที่สินค้าจะไม่แตกต่างกันมากนัก
ถึงแม้ว่าตอนนี้ผมจะไม่ค่อยได้กินขนมพวกนี้เท่าไรแล้ว
แต่ก็ต้องยอมรับว่าถ้าให้เลือกบริษัทไหนเป็นบริษัทที่ยอดเยี่ยมที่สุดในประเทศไทย บริษัทนี้น่าจะเป็นหนึ่งในใจผม
ถ้าให้นึกย้อนกลับไปในวัยเด็ก เราทุกคนก็จะมีภาพที่เอาขนมคอนเน่มาเสียบนิ้วก่อนกิน
คนไทยที่อายุน้อยกว่า 40 ปี น่าจะมีไม่ต่ำกว่าครึ่งหนึ่งของประชากรทั้งหมด
ซึ่งแปลว่า น่าจะมีคนไทยได้ผ่านการเล่นคอนเน่เสียบนิ้วมาแล้ว ไม่ต่ำกว่า 30 ล้านคน..